PRITARTA

Molėtų rajono savivaldybės tarybos

2021 m. kovo d. sprendimu Nr. B1-

**MOLĖTŲ KULTŪROS CENTRO 2020 METŲ VEIKLOS ATASKAITA**

**Veiklos tikslų įgyvendinimas ir kita informacija**

Molėtų kultūros centras (toliau – Kultūros centras) – įvairias kultūros sritis, žanrus puoselėjantis ir skleidžiantis daugiafunkcis kultūros centras, kurio tikslas – puoselėti etninę kultūrą, mėgėjų meną, kurti menines programas, plėtoti šviečiamąją (edukacinę), pramoginę veiklą, ugdyti ir tenkinti bendruomenės kultūrinius poreikius, organizuoti profesionalaus meno sklaidą. Kultūros centre teikiamos kokybiškos, patrauklios ir įtrauktį skatinančios kultūrinės paslaugos visų amžiaus grupių bendruomenės nariams, didelis dėmesys skiriamas kokybiškam gyventojų laisvalaikio organizavimui, užimtumui ir socializacijai.

2020 metai įstaigai buvo iššūkių metai visomis prasmėmis: kovo mėn. viduryje visiškai sustabdyta, vėliau su besikeičiančiais apribojimais ir atlaisvinimais pasitikta vasara ir vėl nuo lapkričio įvedamais veiklų ribojimais bei pilnu karantinu iki metų pabaigos. Pavasarį viskas buvo netikėta, nepatirta, nežinoma ir kilo daugybė klausimų kaip įgyvendinti įstaigai keliamus tikslus ir uždavinius:

* sudaryti sąlygas profesionalaus meno sklaidai, švietėjiškai veiklai, etninės kultūros plėtrai, populiarinant senąsias kultūros tradicijas, papročius, užtikrinant etninės kultūros perimamumą;
* tenkinti vietos gyventojų kultūrinį poreikį, plėtoti mėgėjų meną, skatinti meno studijų, būrelių veiklą, sudaryti sąlygas kūrybinei laisvei, suteikti galimybę kiekvienam gyventojui pagal savo gebėjimus ir poreikius dalyvauti kultūros vertybių kūrimo ir įsisavinimo procese;
* organizuoti ir kūrybiškai plėtoti kultūrinį darbą Molėtų rajono seniūnijose;
* organizuoti edukacinius, pramoginius, sociokultūrinius ir kt. renginius;
* rengti ir įgyvendinti tarpinstitucinius kultūros ir šiuolaikinio meno projektus;
* organizuoti valstybinių švenčių, atmintinų datų, kalendorinių švenčių paminėjimus;
* įveiklinti naujus miesto infrastruktūros objektus.

Problemų laukas išties buvo nemenkas: greitas veiklų perorganizavimas, kuriant ir pritaikant dalį jų turinio perkelti į virtualią erdvę, meno kolektyvų veiklos iš dalies perkėlimas į virtualią erdvę, nuotolinio darbų įgūdžių nebuvimas, darbuotojų pakankamai žemas kompiuterinio raštingumo lygis (nauji iššūkiai dirbti su programomis ir pan.), didelis trūkumas informacinių technologijų priemonių ne tik nuotoliniam darbui (darbuotojai namuose neturėjo interneto prieigų), bet ir priemonių veiklų fiksavimui, montavimui, medžiagos paruošimui ir perkėlimui į virtualią erdvę. Bendrų viso kolektyvo pastangų ir susitelkimo dėka, Kultūros centrui pavyko šiuos iššūkius įveikti ir didžiąją dalį mums keliamų tikslų ir uždavinių sėkmingai įgyvendinti.

Siekiant deramo įstaigos veiklų vertinimo, labai svarbu nepamiršti žmogiškojo faktoriaus. Kovo mėnesio viduryje, kai įstaigos veikla buvo visiškai sustabdyta 60% įstaigos darbuotojų vykdė savanoriškas veiklas: siuvo kaukes, dalino jas Molėtų miesto gyventojams pagal parengtą savivaldybės planą. Vėliau metai tęsėsi kompetencijų ir kvalifikacijos kėlimo seminarais ir nuotoliniais mokymais, kurie vyko pavasarį bei lapkričio-gruodžio mėnesiais. Mokymuose dalyvavo per 70% įstaigos darbuotojų. Todėl jau galim pasidžiaugti iš esmės pagerėjusiomis kompiuterinio raštingumo žiniomis, kas atsispindi kasdieniniame darbe: vyksta daugelio kolektyvų nuotolinės repeticijos, renginių, švenčių, edukacinių programų medžiaga fiksuojama ir keliama į virtualią erdvę, darbuotojų susirinkimai vyksta per ZOOM programą ir kt.

Vasaros ir rudens laikotarpiu, kai veiklos buvo atlaisvintos, vykdėme tradicinius vasaros renginius, kurie sulaukė nemažo žiūrovų dėmesio. Buvo įgyvendinami projektai, vyko tradiciniai renginiai ir šventės, buvo rengiamos edukacinės programos, kolektyvų koncertinės išvykos, nuosekliai populiarinamos etninės kultūros tradicijos, nuolat plėtojama profesionalaus meno pasiūla ir kt. Esant vienokiems ar kitokiems renginių organizavimo ribojimams, per visus metus vykdėme pakankamai aktyvią vidinę ir išorinę komunikaciją, nenutrūkstamai vyko veiklų organizavimo darbiniai susitikimai. Taip buvo formuojama vieninga veiklos pozicija, valdžios ir mūsų įstaigos bei partnerių veiksmų derinimas tapo efektyvesnis.

**Pagrindiniai įstaigos metų veiklos rezultatai**

Molėtų kultūros centre 2020 m. dirbo: 45 darbuotojai (34 etato) , 39 iš jų - kultūros ir  meno darbuotojai (27,5 etato), 6 - kiti darbuotojai (6,5 etato).

Vasario 19–23 d. Molėtų kultūros centro komanda dalyvavo Vilniaus knygų mugėje Litexpo parodų ir kongresų centre ir viešino šalies mastu Molėtų rajono renginius, kolektyvus, renginių organizavimo galimybes ir kt. Pristatėme organizuojamus tradicinius didžiuosius rajono renginius, Kultūros centro koncertinės salės galimybes, Molėtų Vasaros estradą, siekiant pritraukti renginių organizatorius, dalinome reklaminę medžiagą, vyko kontaktų mainai, demonstravome Kultūros centro parengtą audiovizualinė medžiagą.

Iš viso per 2020 m. suorganizuoti 124 renginiai: profesionalios muzikos koncertai - 15, spektakliai - 10, renginiai seniūnijose – 74. Lankytojų 31970

Prisitaikant prie sudėtingos renginių organizavimo situacijos pavasarį daugiafunkcėje aikštelėje suorganizuotas kino filmo demonstravimas stebint iš automobilių. Suorganizuota 12 koncertų daugiabučių kiemuose, prie miesto ligoninės, seniūnijų gyventojams kiemuose.

Parengti ir sėkmingai įgyvendinti keturi projektai, dar du projektai bus baigti įgyvendinti 2021 m. Viso šeši projektai. Esant suvaržymams vykdyti renginius vidaus patalpose, renginiai vyko kitose erdvėse. Ypatingo dėmesio sulaukė 2020 metais startavęs naujas renginys ,,Pasimatymas Molėtuose“, kurį pavyko organizuoti laikantis visų saugumo nurodymų, tačiau išlaikant aukštus renginio kokybės standartus. Toliau bus tęsiamas renginių ciklas įveiklinant viešąsias Molėtų miesto erdves vasaros mėnesiais. Kiekvieną vasaros mėnesio ketvirtadienį Molėtų skulptūrų parke vyko renginių ciklas ,,Muzikiniai ketvirtadieniai“, kuriuose savo koncertines programas pristatė Molėtų kultūros centro mėgėjų meno kolektyvai bei kolektyvai iš Panevėžio bei Anykščių rajonų.

Taip pat 2020 metais įsteigtas naujas Kultūros centro padalinys - Atviras jaunimo centras. Nupirkti baldai ir kita lauko ir vidaus edukacijoms reikalinga įranga, įsigytas projektorius ir ekranas. Atviras jaunimo centras perkeltas į erdvesnes patalpas (,,Stereo“ klubo) atlikti smulkaus remonto darbai. Iš projektinių lėšų Kultūros centras įsigijo videokamerą ir visą reikalingą įrangą, fotoaparatą.

Prie pagrindinio įėjimo į kultūros centrą įrengta stacionari švieslentė renginių viešinimui.

**Mėgėjų meno kolektyvų pasiekimai**

2020 m. veikė 30 įvairių žanrų mėgėjų meno kolektyvai, kuriuose dalyvavo 316 narių, iš jų 10 kolektyvų, kuriuos sudaro 125 vaikai ir jaunimas. Seniūnijose veikė 8 kolektyvai, kuriuose dalyvavo 79 nariai. Kolektyvų veiklą ypač paveikė pandemija, sumažėjo kolektyvų ir dalyvių skaičius, veiklos vyko nuotoliniu būdu.

Nepaisant sudėtingos situacijos ir mobilumo suvaržymų K. Kuzmicko armonikininkai konkurse ,,Mažoji armonika“ Širvintose įvertinti dviem laureato diplomais. Lėlių teatras ,,Rudnosiukas“ (vad. L. Grigelevičienė) lėlių teatrų festivalyje ,,Molinuko teatras“ tapo diplomantais. Teatro studija ,,Remarka“ (vad. J. Žalalienė) Lietuvos mėgėjų teatrų šventėje ,,Tegyvuoja teatras“ buvo įvertinta dviem nominacijom. Lietuvos nacionalinis kultūros centras šį kolektyvą įvertino kaip geriausią metų mėgėjų meno kolektyvą ir vadovą, skirdami aukščiausią mėgėjų meno kolektyvų apdovanojimą - „Aukso paukštę“.

**Lėšos**

|  |  |  |  |  |  |  |
| --- | --- | --- | --- | --- | --- | --- |
|  | Savininko teises ir pareigas įgyvendinančios institucijos (steigėjo) skirtos lėšos (eurais) | | | | | |
|  | iš viso | Darbo užmokestis (neatskaitant mokesčių) | | veiklai | infrastruktūrai išlaikyti |  |
|  | iš viso | iš jų kultūros ir meno darbuotojų |
|  | 439128 | 367924 | 318763 | 41191 | 30013 | - |

|  |  |  |  |  |
| --- | --- | --- | --- | --- |
| Pajamos už teikiamas paslaugas | Lėšos, gautos projektams įgyvendinti | Lėšos iš privačių rėmėjų | Iš viso gautos lėšos | Lėšos už neformalaus ugdymo programas |
| 12213 | 26019 | - | 42392 | 4160 |

Svarstant, kokie galėtų būti 2020 metų kokybiniai veiklos vertinimo kriterijai, vadovavomės Molėtų rajono savivaldybės strateginio veiklos plano 2020–2022 m. Kultūros, sporto ir jaunimo politikos plėtros ir bendruomeniškumo skatinimo programa (Sudarytos sąlygos tenkinti vietos bendruomenės visų amžiaus grupių kultūros poreikius, krašto tradicijų tęstinumui, regiono etnokultūros puoselėjimui, mėgėjiško, profesionalaus meno renginių organizavimui bei kitų kultūros paslaugų tenkinimui); Lietuvos Kultūros politikos kaitos gairėse iškeltais tikslais ir numatytais uždaviniais jų įgyvendinimui (Ugdyti kultūrines žmogaus kompetencijas, kūrybiškumą, vietos bendruomenės įtrauktį į profesionalaus meno pažinimą, diegti inovacijomis (technologinėmis, proceso ir kt.) grįstus kultūros produktus, didinti kultūros prieinamumą), nusistatėme šiuos kokybinius vertinimo kriterijus:

Stabilumas ir patikimumas **–** nežiūrint sudėtingos COVID-19 pandemijos situacijos, įstaiga per visus metus tęsė savo veiklą, teikė įmanomai kokybiškas kultūrines paslaugas, formavo virtualų veiklų tinklelį. Matomas ir pamatuojamas buvo Kultūros centro socialinių tinklų interaktyvumas, bendruomenės aktyvumas (auditorijos dalyvavimas virtualiose akcijose, iniciatyvose, iššūkiuose, bendro turinio kūrime). Gegužės - spalio mėnesiais, kai buvo sumažinti apribojimai ir veiklas galėjome vykdyti tiek patalpose, tiek lauko erdvėse, matėme žiūrovų poreikį kultūros renginiams, kuriuose buvo laikomasi visų įmanomų saugumo priemonių.

Pasiekiamumas – įstaigos kūrybinė komanda didelį dėmesį skyrė kultūros paslaugų pasiekiamumui ir prieinamumui. Pradėta įsisavinti technologinė sistema lanksčiam bilietų įsigijimui (internetu, kasoje, užsisakant išankstinius bilietus), atsiskaitymas grynaisiais arba bankinėmis kortelėmis ir pavedimais; renginių viešinimas ir reklamos sklaida vykdoma socialiniuose tinkluose ir platformose, žiniasklaidoje, reklaminiuose stenduose; veiklos keliamos į virtualią erdvę. Pasiekiamumo vertinimo rodiklio įgyvendinimo rezultatas matomas stebint auditorijos aktyvumą po Kultūros centro socialinių tinklų publikacijomis.

Molėtų kultūros centro feisbuko paskyra vis populiarėja. Didesnis susidomėjimas ja visose srityse matomas 2020 –ųjų metų pabaigoje. Čia atsirado daugiau naujų paspaudimų „patinka“, beveik trečdaliu. Pakilo lankytojų aktyvumas įsitraukiant ir daugiau nei trečdaliu kilo šioje platformoje skelbiamo turinio pasiekiamumas. Manome, kad praėjusiais metais kryptingai ėjome link Kultūros politikos kaitos gairėse iškeltų tikslų įgyvendinimo.

Specifiškumas **–** mūsų įstaigos veikla yra stipriai įtakojama ir priklausoma nuo finansinių, žmogiškųjų išteklių, demografinės situacijos, bendrų šalies ekonominių, socialinių ir kt. rodiklių. Jokia šalies švietimo įstaiga nerengia mėgėjų meno kolektyvų vadovų, o šalies vidutinio darbo užmokesčio vidurkio dažnai nesiekiantis atlygis už darbą, neskatina jaunų žmonių atvykti dirbti į regioną. Mūsų kolektyvuose meninę saviraišką ugdantys ir lavinantys bendruomenės nariai yra mėgėjai, todėl neretai jų pastangos apsiriboja tik repeticijų lankymu pagal savo poreikius ar turimą laiką. Naujų kolektyvo narių pritraukimas ir jų išlaikymas branduolyje, kolektyvo narių migracijos valdymas, įdedamų pastangų ir grįžtamojo ryšio proporcijos siekimas, visa tai kasdienis, nuoseklus ir nuoširdus kolektyvų vadovų darbas. Rezultato ir profesionalumo siekimas yra dar vienas mūsų iššūkis.

Nuoseklumas – mūsų veiklos rezultatai dažniausiai būna matomi ir pamatuojami ne iš karto. Tiek kolektyvų programų kūrimas ir rengimas, tobulinimas, tiek projektų, įvairių renginių, edukacinių programų ir švenčių kūrimas ir įgyvendinimas trunka ne vieną mėnesį, o sukurto produkto efektas gali būti vertinamas metų bėgyje. Įstaigos darbuotojų susirinkimuose buvo diskutuojama, aptariama įvykusių veiklų pasiekti rezultatai, įgyvendinimo rodikliai, problemų laukas, siekėme išsiaiškinti ar pateisinome žiūrovų ir lankytojų lūkesčius ir kt.

Svarbiausi kiekybiniai veiklos vertinimo kriterijų įgyvendinimo rodikliai ir jų palyginimas:

|  |  |  |  |  |
| --- | --- | --- | --- | --- |
| Eil.  Nr. | Pavadinimas | 2018 m. | 2019 m. | 2020 m. |
| 1. | Darbuotojų skaičius | 46 | 46 | 45 |
| 2. | Biudžeto lėšos (eurų) | 410900 | 428301 | 439128 |
| 3. | Lėšos už teikiamas paslaugas (eurų) | 5900 | 13611 | 12213 |
| 4. | Projektinės ir rėmėjų lėšos (eurų) | 16600 | 45135 | 30179 |
| 5. | Renginių skaičius | 325 | 365 | 124 |

2020 metais renginių skaičius lyginant su praėjusiais metais sumažėjo. Tam įtakos turėjo dėl pandemijos paskelbti apribojimai, karantinas, dalies renginių ir veiklų perkėlimas į virtualią erdvę. Tačiau lėšų pritraukimas tokio ženklaus nuosmūkio nepatyrė.

Kad užtikrintume sklandų kultūros informacijos prieinamumą panaudojant šiuolaikines technologijas, siekėme naudotis inovatyviais kultūros informacijos komunikacijos metodais. Todėl mes, kalbėdami apie savo lankytojus, kalbam ne tik apie mūsų bendruomenės narius. Statistika rodo, kad esame stebimi, mumis domisi, mus lanko žiūrovai ne tik iš šio regiono.

**Kylančios problemos**

1. Kaimo renginių organizatorių komunikacijos bei informacijos apdorojimo ir sklaidos galimybės ypatingai ribotos. Kaimo renginių organizatoriams reikalingi nauji kompiuteriai, nepakanka lėšų jiems įsigyti.
2. Esant dabartinei COVID-19 pandemijos situacijai labai sunku planuoti įstaigos veiklas, renginių organizavimą, papildomų lėšų surinkimą. Negalima nepaminėti ir darbuotojų, mėgėjų meno kolektyvų narių, žiūrovų emocinės būsenos, nerimo dėl sveikatos ir pan. Reikia pripažinti - jokia medžiaga, perkelta į virtualią erdvę, neatperka betarpiško bendravimo, dėmesingumo, pagarbos kiekvienam principų. Mums labai svarbus teikiamų paslaugų grįžtamasis ryšys, todėl darbuotojų komandai keliami nemaži reikalavimai ir formuojami tikslai bei uždaviniai naujų idėjų generavimui, kūrybiškumo ir profesionalaus turinio kūrimui.

**Nauji uždaviniai**

1. 2021 metais, siekiant tenkinti esamų vartotojų poreikius ir pritraukiant naujus vartotojus, turime gerinti išorinę kultūros komunikaciją.
2. Tobulinti kultūros centro kūrybinių darbuotojų kvalifikaciją, plėsti kompiuterinius įgūdžius.
3. Didinti Dubingių krašto kultūrinę veiklą, siejant ją su svarbiais Lietuvai istoriniais faktais; organizuoti Dubingiuose unikalų, šalies lygmeniu renginį; siekti, kad tai taptų svarbia ir žinoma tradicija ne tik Dubingių krašto žmonėms, bet ir visai Lietuvai.
4. Didinti informacinių technologijų pritaikymo, komunikacijos panaudojimo efektyvumą.
5. Pritraukti lėšas iš ES fondų.
6. Teikti kultūrines paslaugas, kurios labiau į veiklas įtrauktų jaunimą, pasyvią ir skeptiškai nusiteikusią visuomenės dalį, socialinės atskirties asmenis.
7. Plėsti ir tobulinti Kulturos centro padalinio Atviro jaunimo centro veiklas, atvirą darbą su jaunimu ir teigiamą įvaizdį.

Direktorė Inga Narušienė